Drie sterf in trompop botsing - Maroela Media
Drie mense is dood en vier beseer na 'n botsing reg van voor in Tongaat, KwaZulu-Natal.
Chris Botha, woordvoerder van Netcare911, sê twee motors het reg van voor gebots. Een van die motors het weens die impak van die botsing aan die brand geslaan met twee mense wat in die wrak vasgekeer was. Botha sê hulle is op die toneel dood verklaar. Hy sê nog 'n persoon is kritiek beseer. "Paramedici het vir omtrent 30 minute gepoog om die 29-jarige man by te bring. Hy is egter kort hierna op die toneel dood verklaar." Nog 'n persoon is kritiek beseer terwyl drie mense in 'n ernstige toestand is. Die beseerdes is na nabygeleë hospitale in die area vervoer vir verdere behandeling.
In nog 'n ongeluk is 19 mense beseer na twee minibustaxis gebots het in Somerset Park naby Durban. Neil Powell, woordvoerder van Crisis Medical, sê die beseerdes is na nabygeleë hospitale geneem vir verdere behandeling.